Man sterf na botsing reg van voor | Maroela Media
'n Man is dood nadat sy motor reg van voor teen 'n insleepvoertuig gebots het op die R33 naby Greytown, KwaZulu-Natal.
Werner Vermaak, woordvoerder van ER24, sê die ongeluk het naby Seven Oaks in Muden plaasgevind. "Die bestuurder was glo 'n priester wat op pad huis toe was in sy Toyota Hilux toe hy in 'n botsing reg van voor met 'n insleepvoertuig betrokke was."
Vermaak sê die man het etlike meters ver van die bakkie gelê met paramedici se aankoms op die toneel. "Ongelukkig was daar niks wat paramedici vir hom kon doen nie en hy is op die toneel dood verklaar."
Vermaak sê die bestuurder van die insleepvoertuig het ligte beserings opgedoen en is na die Greytown-hospitaal geneem vir verdere behandeling.